༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཆ༽
ཕ་མཐའ་རིན་པོ་ཆེར་ཕུལ་བ།
༄༅། ། རབ་འབྱམས་ཞི་ཁྲོ་རྒྱལ་བའི་བྱིན་རླབས་འོད། ། སྙིང་གི་དཔྱིད་དུ་སྨིན་
པའི་པདྨ་དཀར། ། རིམ་གཉིས་ལས་བཞིའི་འདབ་མ་བརྒྱར་གྲོལ་བའི། ། གྲུབ་རིགས་
གཙུག་རྒྱན་སྤྲུལ་བའི་སྐུ་མཆོག་དེར། །
མཚུངས་བྲལ་དམ་པའི་མཚན་ལ་སྐྱབས་བཅས་ནས། ། ཆོས་བརྒྱད་བྱིས་པའི་རྩེ་
མོར་ཡེངས་ཡེངས་པས། ། དོན་ལྡན་ཆོས་ཀྱི་འདུ་ཤེས་རིང་དོར་བ། ། དགེ་སྦྱོང་
གཟུགས་བརྙན་གང་དེས་འདི་སྐད་ལོ། ། སྔོན་གོམས་ལེགས་སྤྱད་ཚལ་དུ་སྐྱེད་
བསྲིངས་པའི། ། སྐུ་མཆོག་ཙན་དན་ལྗོན་པ་ཡིད་འོང་གང་། ། ཉེ་ཞོའི་ཚུལ་གྱི་གྲང་
བས་བརྫི་མིན་པར། ། གཞན་ཕན་དྲི་བསུང་འགྱེད་ཅིང་བཞུགས་ལགས་གྲང་། ། ལྷ་
སྔགས་ཏིང་འཛིན་རོལ་པའི་ཆུ་འཛིན་ཀློང་། ། ཡེ་ཤེས་མཚོན་ཟོར་གནམ་ལྕགས་
ཟེར་སྤྲོ་བས། ། ཕུང་བྱེད་ནང་གི་དགྲ་བོའི་སྙིང་འདར་བའི། ། ཟབ་མོའི་ལས་སྦྱོར་
ཆེས་ཆེར་གོམས་ལགས་སམ། ། རང་ཉིད་སྨིན་གྲོལ་ཉེ་ལམ་རྩེ་གཅིག་བསྒྲུབ། །
གཞན་ཡང་སྣ་ཚོགས་ཐབས་ཀྱིས་ཚུལ་དེར་བཀྲི། ། གསང་གསུམ་མཛད་པ་མཐའ་
དག་བསྟན་དང་འགྲོར། ། ཕན་པ་འབའ་ཞིག་ཉིད་དུ་གཞོལ་ལགས་སམ། ། འདི་ན་
རྣམ་གཡེང་འདུ་འཛིའི་ཁོལ་བོ་བདག ། ལས་ཀྱི་མཆིལ་བས་དྲངས་ཏེ་དམ་པའི་
ཁྲིར། ། འཁོད་ཀྱང་དམ་མིན་སྤྱོད་པས་དུས་འདའ་བ། ། འགལ་འདུའི་ཕུང་བོར་
གྱུར་པས་ཡི་མུག་ལྡང་། ། ཁྱད་པར་སྐབས་འདིར་ཟླ་བྲལ་བཤེས་ཀྱིས་བོར། ། སྣ་ཚོགས་
བྲེལ་བས་ཆོས་ཀྱི་གོ་སྐབས་འཕྲོག ། འཁྲུལ་བྲལ་བསྟན་དང་མཇལ་བའི་དགའ་སྟོན་
ཡང་། ། མི་ཁོམ་སྟོང་འུར་ངང་དུ་དོན་མེད་འདས། ། འོན་ཀྱང་སྙིགས་མའི་གཡུལ་ངོ་
མི་བཟད་པར། ། བླ་མ་མཆོག་གསུམ་ཐུགས་རྗེའི་མཐུ་སྦྲན་ཏེ། ། དཀར་ནག་འདྲེས་
མའི་ངང་དུ་དད་གཤིན་དཀོར། ། སྤྱོད་ཕྱིར་རིང་དུ་འཚོ་བའི་བོས་པ་མཆིས། ། དེང་
- 291 -

ཆབ་ཤོག་གི་རིམ་པ་འགའ་ཞིག
དུས་མཁས་རློམ་ཚིག་སྐམ་ཙམ་གྱིས་ཚིམས། ། སྔགས་གཟུགས་ཙན་དན་སོལ་བར་
བྱེད་པ་མང་། ། མིང་དོན་མཐུན་པའི་མཁས་གྲུབ་ཉིན་སྐར་འདྲ། ། དེ་ཕྱིར་ཁྱོད་
འདྲས་སྙིང་སྟོབས་བསྐྱེད་པར་རིགས། ། ཚེ་ཡི་རིག་འཛིན་བུམ་པ་བཟང་པོ་རུ། །
ཉམས་བཞེས་གནད་དུ་སྨིན་པའི་བདུད་རྩིས་གཏམས། ། འགྲོ་འདུལ་གང་ཕན་
འཕྲིན་ལས་ཁ་རྒྱན་ལྡེམ། ། ཉམ་ཐག་སྙིགས་འགྲོའི་དཔྱིད་དུ་འགྱུར་བར་མཛོད། །
རིང་མིན་མཇལ་ཕྱིར་མདོར་བསྡུས་ཞུ་མཆིད་འདི། ། ཌཱ་ཀིའི་གནས་མདུན་བློ་གླིང་
ཆོས་གྲྭ་ཆེའི། ། གར་འདུག་བླ་བྲང་ཁམས་གསུམ་ཟིལ་གནོན་ནས། ། དབང་ཕྱུག་ལོ་
ཡི་ནག་པའི་ཚེས་ལ་ཕུལ། ། རྟེན་མཚོན་པར་ལྷ་རྫས་བཅས།